Vrou geskok oor kragrekening van $284 miljard | Maroela Media
'n Vrou van Pennsylvania in die VSA het 'n onaangename verrassing gekry toe sy haar kragrekening aanlyn wou besigtig en die rekening toe meer as $284 miljard beloop het.
Volgens die Amerikaanse nuusagentskap CBS News het Mary Horomanski (58) aan The Erie Times-News gesê haar "oë het amper uitgeval" toe sy die reusebedrag sien. Horomanski het vermoed haar gesin het hul Kersliggies verkeerd gekoppel.
Die troos was dat die rekening aangedui het dat sy nie die volle bedrag van $284 460 000 000 hoef te betaal tot November 2018 nie. Slegs 'n minimum bedrag van $28 156 (ongeveer R347 000) was teen einde Desember betaalbaar.
Horomanski se seun het die kragverskaffer Penelec gekontak, wat bevestig het dat die rekening ddfoutief is. Penelec se oorhoofse maatskappy, First Energy, voer aan die desimale punt het foutiewelik geskuif en Horomanski se nuwe totale bedrag is gewysig na $284.46 (ongeveer R3 500).
Mark Durbin, woordvoerder vir First Energy, het aan The Erie Times-News gesê hy het nog nooit 'n rekening vir miljarde dollars gesien nie. "Ons waardeer Horomanski se vrymoedigheid om kontak met ons te maak oor die fout," het The Huffington Post berig.
Horomanski het aan The Erie Times-News gesê dié skrikwekkende rekening het haar genoop om haar seun vir 'n ander Kersgeskenk te vra. "Ek het vir hom gesê ek soek 'n hartmonitor," het sy geskerts.
Toets12 · 1 jaar gelede
Kyk net die verskil, in die VSA word die fout dadelik gesoek en herstel maar in SA sal jy eers moet betaal dan sal hulle miskien die fout soek en na n paar jare se hofsake regstelling doe en moenie dink jy gaan jou geld terug kry nie, jy sal maar krag moet gebruik tot jou rekening balanseer.